Številka: 370-9/2024-2570-4

Datum: 9. 5. 2024

**JAVNI RAZPIS**

za sofinanciranje

priprave in izvedbe aktivnosti Evropskega tedna mobilnosti v letu 2024

v okviru Sklada za podnebne spremembe

Financirano s sredstvi Sklada za podnebne spremembe

1. JAVNI RAZPIS

1.1. RAZPIS IN FINANCER

Ministrstvo za okolje, podnebje in energijo (MOPE), Langusova ulica 4, 1000 Ljubljana, vabi potencialne vlagatelje, da v predpisanem roku oddajo vlogo za dodelitev sredstev za pripravo in izvedbo aktivnosti Evropskega tedna mobilnosti v letu 2024. Aktivnosti se financirajo iz Sklada za podnebne spremembe.

1.2. PRAVNA IN PROGRAMSKA PODLAGA ZA IZVEDBO JAVNEGA RAZPISA

Sofinanciranje bo izvedeno na podlagi:

- Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23);

- Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23)

- Spremembe proračuna Republike Slovenije za leto 2024 (Uradni list RS, št. 123/23);

- Zakona o izvrševanju proračunov Republike Slovenije za leti 2024 in 2025 (Uradni list RS, št. 123/23 in 12/24 - ZIPRS2425);

- Odloka o Programu porabe sredstev Sklada za podnebne spremembe za leta 2023 – 2026 (Uradni list RS, št. 106/23);

- Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23).

1.3. IZHODIŠČE

Evropski teden mobilnosti (v nadaljevanju: ETM 2024) je kampanja, ki se odvija pod okriljem Evropske komisije vsako leto med 16. in 22. septembrom. Njen namen je spodbuditi **občine** k izvajanju ukrepov in promociji trajnostne mobilnosti ter s tem prispevati k zmanjševanju osebnega motornega prometa in s tem k izboljšanju zdravja, razvoju mest po meri pešca in kolesarja in večji kvaliteti bivanja na splošno. Zadnji dan ETM 2024, 22. september, je tradicionalno namenjen dnevu brez avtomobila. Nekatera sodelujoča mesta na ta dan zaprejo del središč za motorni promet. Občine svojim prebivalcem in obiskovalcem omogočijo doživetje mesta brez avtomobila, organizirajo različne izobraževalne, kulturne in zabavne dogodke ter v dogajanje vključijo čim več lokalnih interesnih skupin in širše javnosti, med drugim podjetja, šole, različna društva in nevladne organizacije. Pestro dogajanje in prijetno vzdušje, ki nastane ob pripravljenih dogodkih, pokažeta prebivalcem in mestnim oblastem, da je mogoče to z novo in trajnostno ureditvijo prometa razširiti na vse leto in v dobro vseh.

ETM 2024 predstavlja priložnost pokazati javnosti, kaj vse je bilo narejeno na področju trajnostne mobilnosti tekom leta ter še dodatno promovirati ukrepe trajnostne mobilnosti in ozaveščati javnost.

1.4. NAMEN IN CILJ RAZPISA

**Namen** tega javnega razpisa je **informiranje in ozaveščanje javnosti ter promocija trajnostne mobilnosti** skozi vse leto, kar pomeni izvedbo ukrepov, ki imajo dolgoročnejši vpliv na prebivalce v slovenskih občinah ter jih aktivno spodbujajo k spremembi potovalnih navad in načinu razmišljanja v bolj trajnostno naravnane kot je hoja, kolesarjenje, uporaba javnega prevoza, skupne vožnje, parkiranje zunaj mestnih jeder, itd. Glede na trenutno stanje na področju trajnostne mobilnosti v Sloveniji je poleg izvedbe ETM 2024 v času med 16. in 22. septembrom nujno potrebno aktivnosti informiranja in ozaveščanja javnosti ter promocijo trajnostne mobilnosti vsebinsko obogatiti ter časovno razširiti.

**Cilj** razpisa je podpreti občine pri izvedbi ETM 2024 s pomočjo že izdelanih predlogov aktivnosti kot izhajajo iz Kataloga aktivnosti (Priloga št. 8 k razpisni dokumentaciji), s katerimi lahko občina razširi in obogati svoj program in podpre že obstoječe aktivnosti na ravni občine.

S predlaganimi aktivnostmi želimo podpreti in razširiti občinske programe ETM 2024, kjer je za učinkovito izvedbo potrebno tudi nekaj finančnih sredstev in je doseg aktivnosti ambicioznejši.

1.5. PREDMET

Predmet javnega razpisa je sofinanciranje aktivnosti občin v zvezi s pripravo in izvedbo aktivnosti informiranja in ozaveščanja javnosti ter promocije trajnostne mobilnosti v okviru Evropskega tedna mobilnosti v letu 2024. Javni razpis je namenjen za izvedbo naslednjih aktivnosti:

* A: Organizacija prireditev in preureditev na prostem ob zaporah ulic in trgov
* B: Delavnice za starejše »Ostanimo mobilni«
* C: Promocijska kampanja o javnem prevozu
* D: Uvedba prevozov na klic ali novih linij javnega prevoza
* E: Aktivno v vrtec ali šolo
* F: Šolska ulica
* G: Parkirni dan
* H: Popravljalnica in izmenjevalnica koles
* I: Aktivnosti za mladino
* J: Peš kažipoti
* K: Spodbujanje trajnostne mobilnosti
* L: Pospravimo ulice

Podrobneje so aktivnosti opisane v »**Katalogu aktivnosti**«, ki je priloga razpisne dokumentacije (Priloga št. 8).

Predmet sofinanciranja je lahko tudi izvedba posamezne dejavnosti med letom (npr. Peš kažipoti v okviru aktivnosti J) ter njena predstavitev širši javnosti v tednu med 16. 9. – 22. 9. 2024. Občina lahko od objave javnega razpisa v Uradnem listu do začetka ETM 2024 že izvede del aktivnosti ali prične z izvedbo pred uradnim začetkom ETM 2024, vendar mora skladno z minimalnimi zahtevami le te izvesti **tudi v tednu od 16. 9. – 22. 9. 2024 (vsaj 4 dni programa med tednom ETM)**. Predmet sofinanciranja so le upravičeni stroški, ki nastanejo **od datuma objave javnega razpisa v Uradnem listu do vključno 27. 9. 2024** **(datum izdaje računa, ki se uveljavlja kot upravičen strošek mora biti najkasneje do vključno 27. 9. 2024).**

1.6. OSNOVNI POGOJI ZA KANDIDIRANJE IN MERILA ZA OCENJEVANJE VLOG

1.6.1. Prejemniki sredstev

Na javni razpis se lahko prijavijo posamezne občine v Republiki Sloveniji, ki sodelujejo v ETM 2024, kar se izkaže s podpisano listino o sodelovanju. Vloge drugih subjektov, bodisi pravnih bodisi fizičnih oseb, bodo zavržene in ne bodo obravnavane.

Pristopna listina ETM 2024 za občine o sodelovanju na ETM 2024 se nahaja na spletni strani <https://www.tedenmobilnosti.si/za-koordinatorje> pod naslovom Pristopna listina ETM 2024 za občine in je obvezna priloga vlogi. Pristopne listine se hranijo pri nacionalni koordinatorki za ETM, v prostorih MOPE. V kolikor je bila pristopna listina oddana pred oddajo vloge, se kopija obvezno priloži k vlogi.

1.6.2. Namenska poraba, višina in delež upravičenih sredstev po javnem razpisu

Pridobljena sredstva lahko porabniki porabijo za sofinanciranje aktivnosti, ki so določene v **Prilogi št. 8** - **Katalog aktivnosti**. Delež sofinanciranja je določen v podpoglavju 1.9. Dodelitev sredstev. Sofinancirani bodo le upravičeni stroški, ki bodo v skladu s predvideno finančno konstrukcijo, ki je del obrazca za prijavo na razpis.

V zvezi s sofinanciranjem aktivnosti so upravičeni naslednji stroški:

* neposredni materialni stroški, vezani na izvedbo aktivnosti;
* stroški informiranja in oglaševanja v medijih;
* stroški storitev zunanjih izvajalcev.

Podrobna razčlenitev upravičenih stroškov, seznam stroškov, ki niso predmet sofinanciranja in pogoji za predložitev dokazil o nastalih stroških so navedeni v podpoglavju 2.3. Podrobna razčlenitev upravičenih stroškov.

Aktivnosti ne smejo biti dvojno financirane.

1.6.3. Rok za porabo sredstev

Obdobje upravičenih stroškov in izdatkov na strani upravičenca je od datuma objave javnega razpisa v Uradnem listu do **vključno 27. 9. 2024 (datum izdaje računa, ki se uveljavlja kot upravičen strošek mora biti najkasneje do vključno 27. 9. 2024).**

Sofinancirajo se upravičeni stroški in izdatki na podlagi potrjenega zaključnega poročila o izvedenih aktivnostih s prilogami ter dokazilih o nastanku stroškov.

Upravičenec mora k zaključnemu poročilu o izvedbi aktivnosti ETM 2024 obvezno priložiti tudi potrdila o plačilu nastalih stroškov v skladu z navodili in ostalo dokumentacijo. Zaključno poročilo o izvedbi aktivnosti ETM se **po elektronski pošti odda** na gp.mope@gov.si in skrbniku pogodbe na MOPE, ki ga bo pregledal ter upravičencu izdal pisno potrdilo o ustreznosti zaključnega poročila, ki je podlaga za izdajo zahtevka za izplačilo sredstev.

Upravičenec po prejemu pisnega potrdila o ustreznosti zaključnega poročila s strani skrbnika pogodbe **na MOPE posreduje e – račun, h kateremu obvezno priloži pisno potrdilo skrbnika pogodbe o ustreznosti zaključnega poročila s prilogami ter dokazilih o nastanku stroškov.** Upravičenec odda samo en predlog zahtevka za izplačilo sredstev za vse nastale stroške skupaj.

**Rok za oddajo zaključnega poročila** s prilogami ter dokazilih o nastanku stroškov na MOPE je **najkasneje do vključno 29. 10. 2024**.

**Rok za oddajo e - računa** na MOPE je **3 dni po prejemu potrdila** o ustreznosti zaključnega poročila.

1.6.4. Izločitveni pogoj

Vloga, ki ni v skladu s 1.4., 1.5., 1.6., in 1.8. točko iz poglavja 1. »Javni razpis«, se vrne vlagatelju in se ne ocenjuje po merilih za ocenjevanje vlog.

1.6.5. Merila za ocenjevanje vlog

Merila za ocenjevanje vlog in sofinanciranje aktivnosti so:

(1) kakovost načrta aktivnosti;

(2) prispevek aktivnosti k večji ozaveščenosti javnosti o pomenu trajnostne mobilnosti in

(3) finančni načrt aktivnosti.

Ocenjevanje popolnih vlog in določitev višine sredstev sofinanciranja bo opravljeno na podlagi meril za ocenjevanje vlog. Podrobnejša razčlenitev meril je v razpisni dokumentaciji v podpoglavju 3.2. Merila za ocenjevanje vlog.

Komisija bo obravnavala in ocenila samo popolne vloge in jih točkovala v skladu z merili, navedenimi v razpisu. Vloge, ki v postopku točkovanja pri merilu za ocenjevanje vlog »Kakovost načrta aktivnosti« ne bodo dosegle vsaj 35 točk in pri merilu »Finančni načrt aktivnosti« ne bodo dosegle vsaj 5 točk, ne bodo upravičene do sofinanciranja. Če pri ocenjevanju vlagatelj prejme 0 točk pri točkah »Kakovost načrta aktivnosti«, »Prispevek aktivnosti k večji ozaveščenosti javnosti o pomenu trajnostne mobilnosti« ali »Finančni načrt aktivnosti«, se vloga vrne pošiljatelju.

1.7. PREDVIDENA SREDSTVA RAZPISA

Predvidena sredstva za vse predvidene upravičence: 500.000,00 EUR**.**

Sredstva za izplačilo so zagotovljena v državnem proračunu iz Sklada za podnebne spremembe

na evidenčnem projektu št. 2550-17-0003 Poraba sredstev Sklada za podnebne spremembe, na

proračunski postavki št. 231758.

1.8. ROKI

1.8.1. Pomembni roki

Rok za dospelost vloge v skladu z navodili iz razpisne dokumentacije je do vključno **24. 6. 2024**.

Vloga se do navedenega roka posreduje preko **elektronske pošte** na naslov: gp.mope@gov.si. Če se vloga odda na ta način, mora biti v zadevi jasno označena navedba javnega razpisa, na katerega se vloga nanaša (naziv in naslov vlagatelja, naziv razpisa s pripisom »Ne odpiraj – vloga«).

Vloga se lahko pošlje po pošti na naslov:

Ministrstvo za okolje, podnebje in energijo

Langusova ulica 4

1000 Ljubljana

oziroma

dostavi osebno v glavno pisarno na naslovu ministrstva vsak delovni dan med 9:00 in 15:30 (v petek do 14:30) do dneva, določenega kot skrajni rok za dospetje vloge, v zaprti ovojnici, ovitek pa mora biti označen z vidno navedbo javnega razpisa, na katerega se vloga nanaša, kot to določa obrazec št. 6 (naziv in naslov vlagatelja, naziv razpisa s pripisom »Ne odpiraj – vloga«).

Vse vloge ne glede na način pošiljanja morajo prispeti v glavno pisarno do skrajnega roka do vključno **24. 6. 2024**.

Nepravilno označene in nepravočasno prejete vloge se vrnejo pošiljatelju.

1.8.2. Datum odpiranja vlog

Odpiranje vlog bo potekalo dne **27. 6. 2024 ob 10. uri** na naslovu: Ministrstvo za okolje, podnebje in energijo, Langusova ulica 4, 1000 Ljubljana. Vloge se bodo odpirale po vrstnem redu predložitve oz. dospetja. Odpiranje vlog ne bo javno.

1.8.3. Rok za obvestilo o izbiri

MOPE bo vlagateljem vlog posredoval sklep o izbiri oziroma obvestilo o ne izbiri najkasneje v 60 dneh od odpiranja vlog.

1.8.4. Rok za izvedbo aktivnosti

Aktivnosti morajo biti v celoti izvedene do **vključno 27. 9. 2024.**

1.8.5. Rok za oddajo končnega poročila in e - računa za izplačilo sredstev

Skrajni rok za oddajo zaključnega poročila o izvedenih aktivnostih s prilogami ter dokazili o nastanku stroškov je do vključno **29. 10. 2024.** Zaključno poročilo o izvedenih aktivnostih s prilogami ter dokazili o nastanku stroškov se po elektronski pošti odda na gp.mope@gov.si in skrbniku pogodbe na MOPE, ki ga bo pregledal ter upravičencu izdal pisno potrdilo o ustreznosti zaključnega poročila, ki je podlaga za izdajo zahtevka za izplačilo sredstev.

Upravičenec po prejemu pisnega potrdila o ustreznosti zaključnega poročila s strani skrbnika pogodbe **na MOPE posreduje e - račun h kateremu obvezno priloži pisno potrdilo skrbnika pogodbe o ustreznosti zaključnega poročila s prilogami ter dokazilih o nastanku stroškov.** Upravičenec odda samo en predlog zahtevka za izplačilo sredstev za vse nastale stroške skupaj. Rok za oddajo e - računa na MOPE je najkasneje **3 dni po prejemu potrdila o ustreznosti.**

## 1.9. DODELITEV SREDSTEV

**(način določanja deleža sredstev, ki ga prejme posamezni prejemnik)**

Izpolnjevanje pogojev in vrednotenje vlog bo ugotavljala komisija, ki vodi postopek javnega razpisa. Komisijo imenuje minister, pristojen za okolje, podnebje in energijo.

Prijavitelji lahko zaprosijo za sofinanciranje do 100 % upravičenih stroškov aktivnosti, pri čemer dodeljen znesek za sofinanciranje posamezne aktivnosti ne sme presegati omejitev podanih v podpoglavju 2.3.. **Davek na dodano vrednost** (DDV) **ni upravičen** strošek po tem javnem razpisu. **Najvišja skupna višina sofinanciranja, ki jo lahko občina prejme je 10.000,00 EUR**. V primeru, da občina zaprosi za višji znesek sofinanciranja, bo MOPE občino pozval k spremembi finančnega načrta, ki bo v skladu z razpisno dokumentacijo.

Strokovna komisija bo na osnovi rezultatov ocenjevanja oblikovala Predlog liste prejemnikov sredstev. Prejete vloge bodo razvrščene glede na število prejetih točk od najvišjega št. točk prijavitelja do najnižjega, pri čemer bodo do sofinanciranja upravičene aktivnosti v okviru razpoložljivih finančnih sredstev.

V primeru, da več prijaviteljev doseže enako število točk in bi bila z njihovo uvrstitvijo na Predlog liste prejemnikov sredstev za sofinanciranje presežena skupna razpoložljiva sredstva, se kot ustrezne izberejo vloge, ki so dosegle višje število točk iz merila »Kakovost načrta aktivnosti« nato iz merila »Prispevek aktivnosti k večji ozaveščenosti javnosti o pomenu trajnostne mobilnosti« in nazadnje »Finančni načrt aktivnosti«.

V primeru, da za financiranje vloge, ki pride kot zadnja v poštev za sofinanciranje, ne bo dovolj sredstev za sofinanciranje v celotnem zaprošenem znesku, si MOPE pridržuje pravico, da se vlogo sofinancira v nižjem znesku. V kolikor ta prijavitelj ne sprejme predloga za delno sofinanciranje oz. ne zagotovi manjkajočega zneska sofinanciranja iz drugih virov, se sofinanciranje v nižjem znesku ponudi prijavitelju vloge z naslednjim najvišjim številom točk. Postopek se ponavlja, dokler eden od uvrščenih prijaviteljev ne sprejme pogoje sofinanciranja vloge oziroma se ustavi, v kolikor noben od uvrščenih prijaviteljev ne sprejme predloga.

1.10. SKLEP O DODELITVI SREDSTEV, PRAVNO VARSTVO IN PODPIS POGODBE

Prispele vloge bodo obravnavane v skladu z določili Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23). Vloge bodo odprte, pregledane in ocenjene z upoštevanjem razpisnih pogojev in uporabo meril za ocenjevanje.

Strokovna komisija bo ocenila posamezno vlogo in jo točkovala na podlagi meril, ki so podrobneje specificirana v podpoglavju 1.6.5 in 3.2. Merila za ocenjevanje vlog tega razpisa.

V primeru, da je vloga nepopolna (torej ne vsebuje vseh obveznih sestavin vloge), bo MOPE vlagatelja pozval k dopolnitvi vloge. V primeru, da vlagatelj v danem roku ne bo dopolnil vloge, se vloga zavrže s sklepom. Vloge ne morejo biti dopolnjene z vsebinsko dopolnitvijo, ki spreminja dokumentacijo o predlaganih aktivnostih in vpliva na ocenjevanje vloge po razpisanih merilih, razen v primeru spremembe finančnega načrta zaradi presežka maksimalne dopustne višine sofinanciranja.

O dodelitvi sredstev odloči MOPE s sklepom, v roku 60 dni od dneva odpiranja vlog. Zoper sklep pritožba ni dovoljena, temveč je možen upravni spor z vložitvijo tožbe, ki se vloži pri pristojnem Upravnem sodišču Republike Slovenije, v roku trideset (30) dni od dneva vročitve sklepa, in sicer neposredno na sodišču ali priporočeno po pošti. Vložena pritožba ne zadrži podpisa pogodb z izbranimi vlagatelji. Pritožnik mora natančno opredeliti razloge za vložitev pritožbe, med katerimi ne morejo biti postavljena merila za ocenjevanje vlog.

Vlagatelj, ki mu bodo dodeljena sredstva za sofinanciranje, mora pristopiti k podpisu pogodbe o sofinanciranju v danem roku po prejemu razpisa k podpisu pogodbe. V primeru, da prejemnik sredstev ne podpiše pogodbe v danem roku, se šteje, da je odstopil od svoje zahteve za pridobitev denarnih sredstev.

1.11. INFORMACIJE

Razpisna dokumentacija je ves čas trajanja javnega razpisa na voljo na spletnem naslovu www.gov.si v rubriki Javne objave (https://www.gov.si/drzavni-organi/ministrstva/ministrstvo-za-okolje-podnebje-in-energijo/javne-objave/).

Potencialni vlagatelji lahko zastavijo vprašanja v zvezi z razpisno dokumentacijo in ostalimi elementi javnega razpisa preko elektronskega naslova **etm.mope@gov.si**. Skrajni rok za postavitev vprašanj v zvezi z javnim razpisom je najkasneje **18. 6. 2024**. MOPE bo odgovoril na vprašanja, ki bodo zastavljena do 18. 6. 2024. Vprašanja zastavljena po tem datumu ne bodo odgovorjena. Ministrstvo bo odgovore na zastavljena vprašanja podalo najkasneje **20. 6. 2024**.

Vprašanja, zastavljena v zvezi z javnim razpisom in odgovori nanje bodo objavljeni na spletni strani ministrstva pod objavo javnega razpisa (https://www.gov.si/drzavni-organi/ministrstva/ministrstvo-za-okolje-podnebje-in-energijo/javne-objave/). Identifikacijski podatki organizacije/osebe, ki je zastavila vprašanje, ne bodo razvidni. Objavljena vprašanja in odgovori veljajo kot dopolnitev razpisne dokumentacije. Ministrstvo na vprašanja, ki se ne nanašajo na predmetni javni razpisa, ne bo odgovarjalo.

 Mag. BOJAN KUMER

 MINISTER